Rob dood na diereorganisasies glo hulp weierFoto: NSRI Die Nasionale Seereddingsinstituut (NSRI) het in ŉ verklaring gesê die instituut is omstreeks 15:30 in kennis gestel van ŉ rob wat op die 5 Mile-strand lê. Omstanders het gesê hulle kon ondanks verskeie versoeke vir hulp aan dierereddingsorganisasies geen hulp van hulle kry nie en het daarom die NSRI genader. Die NSRI het vrywilligers na die toneel gestuur waar die Kaapse pelsrob op die strand gevind is. Robbe kom nie normaalweg in Richardsbaai voor nie en die rob wat op die strand gevind was, was ontwater en verkluim. “Die NSRI het weereens probeer om ondersteuning by plaaslike diereorganisasies en veeartse te kry, maar alle pogings het misluk,” het die instituut gesê. Die NSRI-vrywilligers kon uiteindelik daarin slaag om uShaka Marine World in Durban te kontak, wat ingestem het om die rob te behandel. Die rob is in komberse toegedraai en agterop die bakkie van ŉ vrywilliger gelaai wat die 200km-reis na Durban aangepak het. Veeartse by uShaka Marine World het bevestig dat die rob ontwater en verkluim was en het die rob formulemelk gevoer en ‘n verwarmingsproses begin. Ten spyte van hul beste pogings, is die rob deur die nag dood. Volgens die NSRI is dit nie duidelik waarom die rob so ver noord in die see was, waar robbe gewoonlik nie gevind word nie.